Prekybos miestelis Urmas

Prekybos miestelis „Urmas“, Urmo bazė – didžiausia Kauno prekyvietė, 1992 m. įsikūrusi buvusios sandėlių tipo prekių bazės vietoje, Pramonės pr. 16. Sovietmečiu tai buvo prekybos sandėlių kompleksas, garsėjęs kaip deficitinių prekių zona. Prekybos miestelis išlikęs kaip vieta, kuri buvo viena iš kelių pagrindinių lietuviško verslo židinių.

Prekybos miestelio bendras teritorijos plotas yra per 15 ha, prekybinis – daugiau kaip 70 tūkstančių kvadratinių metrų. Veikia daugiau nei 2000 parduotuvių, vyksta mažmeninė ir urminė prekyba. Didžioji dalis prekybinių patalpų nuomojama smulkiesiems verslininkams, kurie čia sudaro apie 60 proc. visų nuomininkų. Atliktais tyrimais, vidutinis lankytojų srautas per dieną siekia 25 tūkst. Dar daugiau žmonių prekybos miestelį aplanko savaitgaliais.

Miestelis suskirstytas į galerijas, kuriose įsikūrusios parduotuvės: Žaliojoje, Baltojoje, Rytinėje ir Vakarinėje galerijose, Raudonajame pasaže bei Fabriko komise. Stovėjimo aikštelėje išsitenka virš pustrečio tūkstančio automobilių, o eismą stebi ir tvarką palaiko saugos tarnyba. Prie Vakarinės galerijos, ties įvažiavimu iš Pramonės prospekto yra Verslo centras „1000“.

Prekyba, paslaugos, renginiai 

„Urmo“ prekyboje vyraujančios prekių kategorijos: maisto prekės, drabužiai, avalynė, prekės vaikams, grožio prekės, prekės laisvalaikiui ir sodui, baldai, statybinės medžiagos, buitinė technika, knygos. Urme gausu įvairių paslaugų: veikia bankų, draudimo bendrovių skyriai, vaistinės, užkandinės, grožio salonai, soliariumai, teikiamos laikrodininko, siuvėjo, batsiuvio, juvelyro paslaugos. Nuomojamos modernios šaldymo ir sandėliavimo patalpos. Prekybos miestelio gyvenimą pagyvina įvairūs renginiai, vyksta daug specializuotų ir šventinių mugių, akcijų.

Turgūs 

„Urme“ veikiantis Centrinis Kauno turgus – didžiausias Kaune. Gerokai prieš aušrą, jau 4 val., prasideda Naktinis turgus. Jis vyksta iki 8 val. ryto. Klientai noriai naudojasi galimybe prieš darbo pradžią tiesiai iš ūkininkų bei gamintojų įsigyti šviežiausių maisto produktų.

Teritorijoje nuolat organizuojami originalūs turgūs. Urmas yra Pasaulinės turgų asociacijos steigėjas. „Urme“ tris kartus per metus vyksta didžiausias Baltijos šalyse senturgis „Laiko ratu“, kaskart sutraukiantis po kelis šimtus antikvaro prekybininkų iš Lietuvos ir kaimyninių šalių. Specialiai senturgiui pastatoma įspūdingo dydžio palapinė nuo Raudonojo pasažo išilgai Rytinės galerijos. Ištisus metus antrąjį kiekvieno mėnesio šeštadienį rengiamas Bagažinių turgus – pirmasis tokio pobūdžio projektas Lietuvoje, kuriame kiekvienas žmogus gali parduoti savo nereikalingus daiktus. Žmonės į jį suvažiuoja su automobiliais ir prekiauja iš bagažinių. Tai nėra komercinio pobūdžio veikla, tai labiau suvokiama kaip bendravimo ir laisvalaikio praleidimo forma. Bagažinių turguje parduodama viskas: nuo namų apyvokos daiktų ir drabužių iki interjero detalių, paveikslų ir pan. Prekiautojais šiame turguje gali būti visi žmonės, kurie turi nereikalingų daiktų ir vietoj to, kad išmestų, juos parduoda arba išmaino. Turguje gali prekiauti ir pradedantys menininkai. 

Senosios Kauno pieno perdirbimo įmonės patalpose, daugiau nei tūkstančio kvadratinių metrų plote, yra įsikūręs nuolat veikiantis knygų turgus bei „Fabriko komisas“.

„Urmas“ nuolat investuoja į plėtros projektus, savo įvaizdžio atnaujinimą: visiškai pasikeitęs Vakarinės galerijos įvaizdis bei 4 galerijos salė, įrengtas 7 vagonų senovinis keleivinis traukinys, kuris yra pritaikytas prekybinei veiklai, maitinimo paslaugoms. Skiriama daug dėmesio ir senosios technikos išsaugojimui bei restauravimui: surinkta įspūdinga XX a. pradžios ir vidurio senovinių traktorių bei autobusų ir XIX a. garo mašinų kolekcija. Prekybos miestelio erdvėse eksponuojamos senovinės mašinos.

„Urmas“ garsėja ir prekybos taisyklių pažeidimais. Šis prekybos miestelis neoficialiai dar vadinamas Kauno Gariūnais.
Vadinamojo laukinio privatizavimo laikais prekybos sandėlių kompleksas buvo siejamas su skandalingai pagarsėjusiu EBSW koncernu. Šiuo metu „Urmo“ teritorijoje apie 2 tūkst. prekybininkų nuomoja prekybai skirtą milžinišką plotą, kuriame įvairios teisėsaugos ir kontrolės tarnybos nuolat fiksuoja pažeidimų. Miestelyje „Urmas“ nuolat aptinkama pasaulyje pripažintų prekės ženklų klastočių. Pareigūnų duomenimis, beveik visos suklastotais ženklais pažymėtos prekės į „Urmą“ patenka iš Kinijos.

Šaltiniai

Nuorodos 

 Oficiali svetainė
 Per 20 gyvavimo metų Kauno prekybos miestelis „Urmas“ atsikratė sovietinio palikimo

Lietuvos prekybos įmonės
Lietuvos turgūs
Kauno įmonės